Red Sebastian

Seppe Guido Yvonne Herreman (š. vyesimáánu 13. peeivi 1999 Ostend, Belgia) lii belgialâš lávloo-laavlârähtee. Sun lii tobdos meiddei artistnoomáin Red Sebastian. Ive 2025 sun vuoitij Eurosong eŋgâlâskielâg pitáinis Strobe Lights, já nuuvtpa sun ovdâstij Belgia ive 2025 Euroviisuin Baselist Sveeicist, mut ij peessâm finalân.

 Eellim 
Seppe Guido Yvonne Herreman šoodâi vyesimáánu 13. peeivi 1999 Ostendist Belgiast. 9-ihásâžžân Herreman čuojâtškuođij piano já muáddi ive maŋeláá sun máttááttâlškuođij lávlum muusikškoovlâst Casa da Musica Ostendist. Ive 2013 14-ihásâš Herreman uásálistij Belgium's Got Talent -kišto nube pajan. Sun peesâi finalân Christina Aguilera pittáin Ain't No Other Man, mut ij vuáittám.

 Škovlim 
Luvâttuv maŋa Herreman luvâškuođij lávlum Ghent kovetaiđui kunâgâslii akatemia konservatoriost. Tobbeen suu máttáátteijen láin ei. Gustaph, kote ovdâstij Belgia ive 2023 Euroviisuin, já vuáládâheennâmlâš lávloo Ibernice MacBean.

 Karrieer 
Ive 2019 Herreman kevtiškuođij Red Sebastian artistnommânis. Sun valji tom, tastko párnážin sun lâi Uccâ merânieidii já nuottiis Sebastian-rapu stuorrâ fani.

Red Sebastian vuosâalbum You almostui ive 2021. Siämmáá ive tast almostuvvii meiddei kulmâ single: Embrace Me, Fading Away já Some Kinda Way. Ive 2024 Herreman uásálistij VTM Sing Again -kiišton. Tast sun peesâi finalân Queen pittáin The Show Must Go On, mut ij vuáittám.

Ive 2025 sun uásálistij Eurosong-lávlumkiišton já peesâi finalân, mast lijjii ohtsis käävci lávlod. Herreman láávlui eŋgâlâskielâg pittáás Strobe Lights, mii lii kunneečujottem Belgia ravekulttuurân. Finalist sun finnij 132 čyegisid rääđist já 291 čyegisid aalmugjienâstmist ađai ohtsis 423 čyegisid, já nuuvtpa sun vuoitij ubâ kišto. Eurosong 2025 vuáitu áánsust Herreman ovdâstij Belgia ive 2025 Euroviisuin Baselist Sveeicist. Belgia lâi vuossâmuu semifinalist, mii uárnejui vyesimáánu 13. peeivi 2025 ađai Herreman šoddâmpeeivi. Veikkâ Red Sebastian lâi ohtâ kievrâmuin vyeitteeiävtukkâsâin, sun ij kuittâg peessâm finalân.

 Diskografia 
 Albumeh 
 2021 – You

 EP:h 
 2023 – Bedroom Secrets

 Singleh 
 2021 – Embrace Me
 2021 – Fading Away
 2021 – Keep Going Back to You
 2021 – Some Kinda Way
 2021 – You
 2023 – Letting Go
 2023 – Soft Suede
 2023 – Appetite
 2024 – In Your Eyes
 2025 – Strobe Lights

 Fáádást eres soojijn 

 Käldeeh 

Luokka:Belgia ovdâsteijeeh Euroviisuh-lávlumkištoost
Luokka:Belgialiih lávlooh
Luokka:Euroviisuh-lávlumkišto 2025 ovdâsteijeeh
Luokka:Ive 1999 šoddâmeh